મીડીયમ બદલો: ના. અહીં મગન માધ્યમ કે અંગ્રેજી માધ્યમની વાત નથી. આ રંગ પર્વ છે અને એ રંગોનાં માધ્યમથી ઉજવાય છે. પણ બધાને પાકા રંગ પસંદ નથી હોતા. આવા મૂંજી લોકો પણ ખુશી ખુશી રંગે રમે એવા ઉપાય છે. આવા લોકો માટે નજીકના બ્યુટી પાર્લર કે સલૂનમાંથી કારીગરને બોલાવી મફત હેર કલર/ ડાઈ કરાવી અપાય. ઓગણત્રીસથી વધુ ઉંમરના ઘણાને ડાઈની જરૂર પડે છે તો અમુક માત્ર કેશકર્તન કલાકેન્દ્રોની રોજીરોટીની સમસ્યા માટે હાઈલાઈટનાં નામે ડાઈ કરાવે છે. એટલે એમાં કોઈ ના નહીં પાડે. જેમને ગારો-માટી સામે વાંધો હોય એમના માટે Mud Spaના સ્પેશીયાલીસ્ટને બોલાવાય. હળદર ચંદનનાં ઉબટન લગાવાય. વિવિધ રંગ અને આકારના ટેટુ બનાવનાર કલાકારને બોલાવાય. નેઈલ આર્ટ અને મહેંદીના કલાકારોને હાયર કરાય. રંગ લગાવવાના બદલે એક બીજાને ઉષા ઉથ્થપ કે બ્રિન્દા કારાત ટાઈપની સ્ટીકર બિંદીઓ લગાવાય. આમ કરવાથી તમારે ત્યાં હોળી રમવા તલાટીની પરીક્ષાના ફોર્મ લેવા જેમ મેદની ઉમટે છે એવો માહોલ જામશે. પછી ઉત્સુક લોકોની ભીડને કાબૂમાં રાખવા બાઉન્સર્સ રાખવા ન પડે તો પપ્પૂને મુન્નો કહેજો જાવ.